Lynanalyse af økonomikorrespondent Casper Schrøder

De, der sidder yderst, er altid de første til at blive skubbet ud over kanten. Sådan gælder det i alle økonomiske kriser, og coronakrisen er ingen undtagelse. På arbejdsmarkedet gælder det de lavt uddannede, de løst ansatte og de nyuddannede - og, som tallene viser, også dem, der er under uddannelse med praktik.

Corona-halveringen i antallet af indgåede kontrakter om lærepladser er et slag mod et system, som allerede ligger ned. Med andre ord: Krisen er akut, men problemet er strukturelt. I årevis har der været flere lærlinge end lærepladser, og skiftende reformer af erhvervsuddannelser og trepartsaftaler har ikke formået at rokke væsentligt ved det. I sidste ende kan det betyde manglende arbejdskraft på vigtige erhvervsområder for Danmark.

Nu diskuteres et nødtilskud fra den milliardstore AUB-fond for at få flere lærepladser. Men uanset udfaldet er alle parter - politikerne, arbejdsgiverne og fagbevægelsen - fuldt ud klar over, at det kun vil være brandslukning og ikke en reel genopbygning af et praktiksystem, som mildest talt har brug for en kærlig hånd.